text: Sydjyske kommuner står i kø for at huse statslige arbejdspladser
  02 marts 2017 kl. 15.09
  Planerne om en større genopretning af SKAT betyder, at der skal oprettes op mod 1.000 nye arbejdspladser, og en del af dem skal placeres udenfor København.
  Udflytning af endnu flere statslige skattearbejdspladser får nu flere af de sønderjyske kommuner til at byde sig til.
  Især Tønder Kommune håber at komme i betragtning, og de har derfor i dag sendt et brev til skatteministeren for at gøre opmærksom på, at de har masser af plads til flere skattemedarbejdere.
  Lige nu er der 170 skattemedarbejdere i Tønder, men i bygningerne på det tidligere kaserneområde er der, ifølge kommunen, plads til omkring 400 arbejdspladser mere.
  Tønders borgmester Henrik Frandsen (V) har forud for brevet til skatteministeren også sikret sig opbakning fra flere af nabokommunerne. Det gælder Esbjerg, Varde og Fanø.
  Udflytningen af arbejdspladser til SKAT i Tønder har ifølge kommunen allerede vist sig at være en succes.
  Samtidig er der masser af kvalificeret arbejdskraft i området. Da SKAT i foråret 2016 slog 50 nye stillinger op, var der 470 ansøgninger, oplyser Tønder Kommune.
  